KIRJALLINEN KYSYMYS E-1974/02

esittäjä(t): Camilo Nogueira Román (Verts/ALE) komissiolle

(8. heinäkuuta 2002)

Aihe: Espanjan valtio ei noudata yhteisön lainsäädäntöä Galician radiosähköttäjien tapauksessa

Galician radiosähköttäjät, joihin kuuluu 150 yli 1 600 tonnin alusten radioliikenteestä vastaavaa asiantuntijaa, joiden keski-ikä on 50 vuotta, ovat nykyään pitkäaikaistyöttömiä. Radiosähköttäjän pätevyysvaatimuksena on viiden vuoden opinnot ja kahden vuoden ammattikokemus.

1. helmikuuta 1999 otettiin käyttöön maailmanlaajuinen merihätä- ja turvallisuusjärjestelmä (GMDSS), joka mahdollisti sen, että varustajat saivat palkata radiosähköttäjien sijaan GMDSS-järjestelmän yleiskäyttäjiä, johon tarvittavan pätevyyden voi saada ainoastaan 50 tunnin kurssilla. Espanjan valtio on sallinut varustajien luopua radiosähköttäjien palkkaamisesta jo vuodesta 1992 lähtien, ennen kuin GMDSS-järjestelmää alettiin käyttää Espanjassa. Toisin kuin Espanjan valtio, Kansainvälinen merenkulkujärjestö suosittaa GMDSS-järjestelmän yleiskäyttäjän pätevyyden saamiseksi vähintään 130 tunnin koulutusta. Radiosähköttäjien mukaan yleiskäyttäjien sähköisen viestinnän heikko osaaminen on aiheuttanut vääriä hälytyksiä ja jopa vaarantanut meriturvallisuutta. Tässä tapauksessa on rikottu merenkulkijoiden vähimmäiskoulutuksesta annettua Euroopan parlamentin ja neuvoston direktiiviä 2001/25/EY(1) ja etenkin sen 11 artiklaa. Espanjan valtio ei ole vielä antanut kyseisen direktiivin kansallisia täytäntöönpanomääräyksiä.

Varustajat ottavat palvelukseensa, puhtaasti taloudellisista syistä, järjestelmän yleiskäyttäjiä, joilla on laadullisesti ja määrällisesti heikompi koulutus kuin radiosähköttäjillä. Espanjan valtio ei kuitenkaan ole asianmukaisesti vaatinut kyseisten radiosähköttäjien uudelleen työllistämistä, vaan he kärsivät vakavista sosiaalista seurauksista, koska eivät ole kyenneet mukautumaan uusiin sääntöihin. Tietääkö komissio, että Espanjan valtio ei noudata merenkulkijoiden vähimmäiskoulutuksesta annettua direktiiviä 2001/25/EY, sillä se rikkoo liitteen I VII luvun (vaihtoehtoiset pätevyyskirjat) säännön VII/1 3.1, 3.1.1. ja 3.1.2 kohtaa?

Kyseisen lainsäädäntötekstin mukaan vaihtoehtoisten pätevyyskirjojen myöntämistä ei saa käyttää yhteisön aluksilla olevan laivaväen lukumäärän vähentämiseen eikä merenkulkijoiden ammattikunnan yhtenäisyyden heikentämiseen. Galician radiosähköttäjien ammattikunta kärsii nimenomaan edellä mainituista kahdesta seikasta. Aikooko komissio käynnistää tutkimuksen kyseisen direktiivin noudattamatta jättämisestä?

(1) EYVL L 136, 18.5.2001, s. 17.

Loyola de Palacion komission puolesta antama vastaus

(16. syyskuuta 2002)

Komissio ei ole tietoinen parlamentin jäsenen mainitsemista Espanjan säännöksistä, jotka olisivat mahdollistaneet vuodesta 1992 alkaen maailmanlaajuinen merihätä- ja turvallisuusjärjestelmän (GMDSS) yleiskäyttäjien palkkaamisen, vaikka GMDSS ei vielä silloin ollut voimassa Espanjassa.

Toisin kuin arvoisa parlamentin jäsen kysymyksessään esittää, Espanja on saattanut merenkulkijoiden vähimmäiskoulutuksesta 4. huhtikuuta 2001 annetun Euroopan parlamentin ja neuvoston direktiivin 2001/25/EY säännökset osaksi kansallista lainsäädäntöään ja ilmoittanut tästä komissiolle. Direktiivin säännökset on saatettu osaksi Espanjan lainsäädäntöä 16. maaliskuuta 1998 annetulla lailla ja 30. joulukuuta 1999 annetulla kuninkaallisella asetuksella 2062/1999.

Komissio kiinnittää erityistä huomiota merenkulkijoiden koulutukseen, koska se liittyy suoraan merenkulun turvallisuuteen ja meriympäristön suojeluun. Sen vuoksi komissio tekee parhaansa varmistaakseen, että merenkulkijoiden koulutusta koskevia vaatimuksia noudatetaan.